คลังดีเดย์7ม.ค.นี้ ลงทะเบียนคืนแวต
คลังเปิดลงทะเบียนรับ สิทธิคืนแวตตรุษจีน 7 ม.ค.นี้ เตรียมหารือสมาคมธนาคารไทยเปิดใช้จ่ายผ่านคิวอาร์โค้ดร่วมโครงการด้วย
7 ม.ค. 2562

คลังเปิดลงทะเบียนรับ สิทธิคืนแวตตรุษจีน 7 ม.ค.นี้ เตรียมหารือสมาคมธนาคารไทยเปิดใช้จ่ายผ่านคิวอาร์โค้ดร่วมโครงการด้วย
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า ตั้งแต่วันที่ 7 ม.ค.นี้ จะเปิดให้ประชาชนลงทะเบียนเพื่อเข้าร่วมมาตรการส่งเสริมการชำระเงินเพื่อซื้อสินค้าและบริการด้วยการนำส่งข้อมูลภาษีมูลค่าเพิ่ม (แวต) ผ่านระบบอิเล็กทรอนิกส์ในช่วงเทศกาลตรุษจีนวันที่ 1-15 ก.พ. 2562 นี้ ซึ่งจะได้รับคืนภาษีแวต 5% วงเงินคืนสูงสุด 1,000 บาท หรือซื้อสินค้าได้ไม่เกิน 2 หมื่นบาท
ทั้งนี้ ให้ผู้ที่จะเข้าร่วมโครงการลงทะเบียนผ่านเว็บไซต์อี-เพย์เมนต์ www.epayment.go.th หรือเคาน์เตอร์สาขาธนาคารเจ้าของบัตรเดบิตที่ประชาชนถืออยู่ กำหนดให้สมัครบัตรเดบิตที่ซื้อสินค้าได้เพียง 1 ใบเท่านั้น เพื่อขอคืนแวต
นายลวรณ กล่าวว่า ได้หารือกับสมาคม ธนาคารไทย เพื่อให้นำแอพพลิเคชั่น โทรศัพท์มือถือของธนาคารสแกนจ่ายเงิน ผ่านคิวอาร์โค้ดเข้าร่วมได้ด้วย เพราะเป็นช่องทางการใช้จ่ายผ่านระบบอิเล็กทรอนิกส์จึงควรได้สิทธิเหมือนกัน อีกทั้งไม่ต้องยุ่งยาก ไปขอเปิดบัตรเดบิตอีก หากได้ข้อสรุปจะเสนอให้คณะรัฐมนตรี (ครม.) เห็นชอบเพื่อให้เริ่มใช้ได้ทันพร้อมกับบัตรเดบิตช่วงเทศกาลตรุษจีน
สำหรับการคืนแวตจะคืนได้ภายใน เดือน พ.ย. 2562 ผ่านบัญชีพร้อมเพย์ที่ผูกติดไว้กับหมายเลขบัตรประชาชนเท่านั้น เนื่องจากการนำเงินมาคืนภาษีต้องใช้งบประมาณปี 2563 ทำให้ต้องไปคืนภาษีได้ในช่วงปลายปี